[pic] | COMISIA COMUNITĂŢILOR EUROPENE |

Bruxelles, 23.9.2009

COM(2009) 505 final

Propunere de

REGULAMENT AL CONSILIULUI

de modificare a Regulamentului (CE) nr. 754/2009 de excludere a anumitor grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008

EXPUNERE DE MOTIVE

În conformitate cu articolul 11 alineatul (2) din Regulamentul (CE) nr 1342/2008 de stabilire a unui plan pe termen lung pentru rezervele de cod și zonele piscicole care exploatează aceste rezerve și de abrogare a Regulamentului (CE) nr. 423/2004, Consiliul poate, acționând în temeiul unei propuneri a Comisiei și pe baza informațiilor furnizate de statele membre și a avizului CSTEP, să excludă anumite grupuri de nave de la aplicarea regimului de efort, cu condiția existenței unor date corespunzătoare cu privire la capturile de cod și capturile de cod aruncate înapoi în mare ale navelor respective, a unui procentaj al capturilor de cod care să nu depășească 1,5% din totalul capturilor grupului de nave și cu condiția ca includerea grupului de nave în regimul de efort să nu constituie o sarcină administrativă disproporționată în raport cu impactul global al acestuia asupra rezervelor de cod. După excluderea grupurilor de nave din Suedia și Spania, conform deciziei Consiliului din 27 iulie 2009 [Regulamentul (CE) nr. 754/2009], au fost evaluate de către CSTEP alte cereri din partea Franței, a Germaniei, a Poloniei și a Regatului Unit.

Pe baza avizului CSTEP, informațiile furnizate de Germania și Polonia privind codul negru, cele furnizate de Spania referitoare la merluciu și cele furnizate de Franța referitoare la speciile de adâncime și la peștele-pescar indică în mod suficient faptul că capturile de cod, inclusiv capturile aruncate înapoi în mare, ale respectivelor grupuri de nave respectă condițiile menționate la articolul 11 alineatul (2) din Regulamentul (CE) nr. 1342/2008 și pot fi, prin urmare, excluse din regimul de efort atât timp cât activitățile lor de pescuit se desfășoară predominant sub adâncimea de distribuție a rezervelor de cod, ajungând până la 300 de metri. Pentru toate celelalte cereri, informațiile furnizate au fost considerate drept insuficiente pentru a stabili dacă sunt respectate condițiile prevăzute.

Prezenta propunere are ca scop excluderea grupurilor de nave de la aplicarea capitolului III din Regulamentul (CE) nr. 1342/2008.

Consiliul este invitat să adopte prezenta propunere în cel mai scurt timp posibil, pentru a permite pescarilor să își planifice activitățile pentru partea rămasă din sezonul actual de pescuit.

Propunere de

REGULAMENT AL CONSILIULUI

de modificare a Regulamentului (CE) nr. 754/2009 de excludere a anumitor grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008

CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Regulamentul (CE) nr. 1342/2008 al Consiliului de stabilire a unui plan pe termen lung pentru rezervele de cod și zonele piscicole care exploatează aceste rezerve și de abrogare a Regulamentului (CE) nr. 423/2004[1], în special articolul 11 alineatul (2),

având în vedere propunerea Comisiei,

întrucât:

1. Capitolul III din Regulamentul (CE) nr. 1342/2008 stabilește un regim al efortului de pescuit prin care statelor membre le sunt alocate anual posibilitățile de pescuit din punctul de vedere al efortului de pescuit. În conformitate cu articolul 11 alineatul (2) din regulamentul menționat, Consiliul poate, acționând în temeiul unei propuneri a Comisiei și pe baza informațiilor furnizate de statele membre și a avizului CSTEP, să excludă anumite grupuri de nave de la aplicarea regimului de efort de pescuit, cu condiția existenței unor date corespunzătoare cu privire la capturile de cod și capturile de cod aruncate înapoi în mare ale navelor respective, a unui procentaj al capturilor de cod care să nu depășească 1,5% din totalul capturilor grupului de nave și cu condiția ca includerea grupului de nave în regimul de efort să nu constituie o sarcină administrativă disproporționată în raport cu impactul global al acestuia asupra rezervelor de cod.

2. Regulamentul (CE) nr. 754/2009 al Consiliului[2] a exclus anumite grupuri de nave din regimul efortului de pescuit prevăzut la capitolul III din Regulamentul (CE) nr. 1342/2008.

3. În urma evaluării de către CSTEP a informațiilor care stau la baza regulamentului (CE) nr. 754/2009, Germania, Franța și Polonia au furnizat informații referitoare la capturile de cod realizate de alte grupuri de nave care arborează pavilionul respectivelor state.

4. Germania a furnizat informații privind capturile de cod ale unui grup de nave care pescuiește cod negru în largul Mării Nordului și în zona de vest a Scoției cu traule de fund. Pe baza acestor informații, în plus față de informațiile referitoare la acea zonă de pescuit furnizate de alte state membre, conform evaluării CSTEP, se poate stabili că, pentru perioada în care grupul de nave respectiv a folosit numai unealta de pescuit selectivă menționată, capturile sale de cod, inclusiv capturile aruncate înapoi în mare nu depășesc 1,5% din totalul capturilor grupului de nave implicate în acea activitate pentru aceeași perioadă, atât timp cât activitățile de pescuit respective se desfășoară sub adâncimea de distribuție a rezervelor de cod, ajungând până la 300 de metri. În plus, având în vedere programul german de control al acestei activități de pescuit și ținând cont de faptul că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea de la aplicarea regimului de efort prevăzut la capitolul III din Regulamentul (CE) nr. 1342/2008 a grupului de nave care pescuiește cod negru în largul Mării Nordului, cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult.

5. Franța a furnizat informații referitoare la capturile de cod ale unui grup de nave care pescuiește specii de adâncime cu traule de fund în zona de vest a Scoției și ale unui grup de nave care pescuiește pește-pescar cu setci, în aceeași zonă. Pe baza acestor informații, conform evaluării CSTEP, se poate stabili că, pentru perioada în care grupul de nave implicat în aceste activități a folosit numai unealta de pescuit selectivă menționată, capturile sale de cod, inclusiv capturile aruncate înapoi în mare nu depășesc 1,5% din totalul capturilor grupului de nave implicate în acea activitate pentru aceeași perioadă, atât timp cât activitățile de pescuit respective se desfășoară predominant sub adâncimea de distribuție a rezervelor de cod, ajungând până la 300 de metri. În plus, având în vedere programul francez de control al acestei activități de pescuit și ținând cont de faptul că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea de la aplicarea regimului de efort prevăzut la capitolul III din Regulamentul (CE) nr. 1342/2008 a grupului de nave care pescuiește specii de adâncime în zona de vest a Scoției, cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult, și a grupului de nave care pescuiește pește-pescar în zona de vest a Scoției, cu setci, la o adâncime de 300 de metri sau mai mult.

6. Spania a furnizat informații referitoare la capturile de cod ale unui grup de nave care pescuiește merluciu în zona de vest a Scoției cu paragate. Pe baza acestor informații, conform evaluării CSTEP, se poate stabili că, pentru perioada în care grupul de nave implicat în aceste activități a folosit numai unealta de pescuit selectivă menționată, capturile sale de cod, inclusiv capturile aruncate înapoi în mare nu depășesc 1,5% din totalul capturilor grupului de nave implicate în acea activitate pentru aceeași perioadă, atât timp cât activitățile de pescuit respective se desfășoară predominant sub adâncimea de distribuție a rezervelor de cod, ajungând până la 300 de metri. În plus, având în vedere programul spaniol de control al acestei activități de pescuit și ținând cont de faptul că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea de la aplicarea regimului de efort prevăzut la capitolul III din Regulamentul (CE) nr. 1342/2008 a grupului de nave care pescuiește merluciu în vestul Scoției, cu paragate, la o adâncime de 300 de metri sau mai mult.

7. Polonia a furnizat informații referitoare la capturile de cod ale unui grup de nave care pescuiește cod negru în Marea Nordului cu traule de fund. Pe baza acestor informații, în plus față de informațiile referitoare la acea zonă de pescuit furnizate de alte state membre, conform evaluării CSTEP, se poate stabili că, pentru perioada în care grupul de nave implicat în acea activitate a folosit numai unealta de pescuit selectivă menționată, capturile sale de cod, inclusiv capturile aruncate înapoi în mare nu depășesc 1,5% din totalul capturilor grupului de nave implicate în acea activitate pentru aceeași perioadă, atât timp cât activitățile de pescuit respective se desfășoară predominant sub adâncimea de distribuție a rezervelor de cod, ajungând până la 300 de metri. În plus, având în vedere programul de control al acestei activități de pescuit instituit de Polonia și ținând cont de faptul că includerea respectivului grup ar constitui o sarcină administrativă disproporționată în raport cu impactul global al acestuia asupra rezervelor de cod, este oportună excluderea de la aplicarea regimului de efort prevăzut la capitolul III din Regulamentul (CE) nr. 1342/2008 a grupului de nave care pescuiește cod negru în Marea Nordului, cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult.

8. Prin urmare, Regulamentul (CE) nr. 754/2009 trebuie modificat în consecință.

9. Considerând că statele membre gestionează efortul și respectarea limitărilor efortului pe baza sezonului de pescuit care a început la 1 februarie 2009 și durează până la 31 ianuarie 2010 și având în vedere că Regulamentul (CE) nr. 1342/2008 a fost adoptat numai cu puțin timp înainte de începerea acestui sezon, este oportun ca aceste exceptări prevăzute de prezentul regulament să se aplice pentru întregul sezon de pescuit, și anume începând cu 1 februarie 2009.

10. Pentru a oferi siguranță pescarilor vizați și pentru a le permite să își planifice activitățile pentru prezentul sezon de pescuit cât mai curând posibil, este imperativ să se acorde o derogare de la perioada de șase săptămâni prevăzută la titlul I articolul 3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la Tratatele de instituire a Comunităților Europene,

ADOPTĂ PREZENTUL REGULAMENT:

Articolul 1 Modificări aduse Regulamentului (CE) nr. 754/2009

La articolul 1 din Regulamentul (CE) nr. 754/2009 se adaugă literele (c) – (g) după cum urmează:

„(c) grupul de nave care arborează pavilionul Germaniei, care participă la activitățile de pescuit din marea liberă menționate în cererea depusă de Germania din data de 25 martie 2009, completată prin scrisoarea din data de 27 iunie 2009, și care pescuiește cod negru în Marea Nordului și în zona de vest a Scoției cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult;

(d) grupul de nave care arborează pavilionul Franței, care participă la activitățile de pescuit menționate în cererea depusă de Franța din data de 18 iunie 2009 și care pescuiește specii de adâncime în zona de vest a Scoției cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult;

(e) grupul de nave care arborează pavilionul Franței, care participă la activitățile de pescuit menționate în cererea depusă de Franța din data de 18 iunie 2009 și care pescuiește pește-pescar în zona de vest a Scoției cu setci, la o adâncime de 300 de metri sau mai mult;

(f) grupul de nave care arborează pavilionul Spaniei, care participă la activitățile de pescuit menționate în cererea depusă de Spania din data de 6 aprilie 2009, completată prin corespondența din 13 aprilie și 14 septembrie 2009 și care pescuiește merluciu în zona de vest a Scoției cu paragate, la o adâncime de 300 de metri sau mai mult;

(g) grupul de nave care arborează pavilionul Poloniei, care participă la activitățile de pescuit menționate în cererea depusă de Polonia din data de 23 martie 2009, completată prin corespondența din data de 27 aprilie și 16 iunie 2009, și care pescuiește cod negru în Marea Nordului cu traule de fund cu o dimensiune a plasei egală cu sau de peste 100 mm, la o adâncime de 300 de metri sau mai mult;

Articolul 2 Intrarea în vigoare

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Se aplică de la 1 februarie 2009.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele .

[1] JO L 348, 24.12.2008, p. 20.

[2] JO L 214, 19.8.2009, p. 16.